## La Generalitat augmenta les connexions i freqüències dels autobusos interurbans de la concessió CVA-023 i CVA-015 en la província d’Alacant

*** Es tracta del Bus del Vinalopó i de La Nueva Alcoyana, operats per l’empresa Vectalia
* Els canvis entren en vigor el pròxim 1 de setembre**

La Generalitat augmenta les connexions i els horaris de freqüències dels autobusos interurbans de la concessió CVA-023 i CVA-015 en la província d’Alacant.

A partir de l’1 setembre entraran en funcionament estes millores en dos de les xarxes d’autobús interurbà de la província: l’antiga concessió CVA-023, que des d’ara es dirà el Bus del Vinalopó, i la concessió CVA-015, que ara serà La Nueva Alcoyana.

Estos servicis, impulsats per la Generalitat i operats per empreses del grup Vectalia, oferiran més línies, millors freqüències i una major connectivitat als municipis de la província d’Alacant. Tota la informació es podrà consultar en la [web](https://movilidad.vectalia.es/ca/).

El Bus del Vinalopó és el renovat servici públic d’autobús que connectarà l’Alt i Mitjà Vinalopó amb Elx i Alacant mitjançant 16 línies regulars, a més de dos línies metropolitanes per a desplaçar-se entre Elda, Petrer i Monòver. Com a novetat, hi haurà connexions amb els hospitals d’Elda i del Vinalopó, així com amb la Universitat d’Alacant.

Un total de cinc línies connectaran l’Hospital d’Elda amb localitats com Alacant, Petrer, Villena, Sax, Novelda, Monòver o el Pinós. Dos línies seran les que unisquen l’Hospital del Vinalopó amb Villena, Sax, Elda i Petrer; i tres rutes connectaran la Universitat d’Alacant amb Sax, Elda, Petrer, Novelda i Monòver.

Altres novetats importants seran l’augment de les connexions entre Novelda, Monòver i Alacant; més freqüències en les línies metropolitanes entre Elda, Petrer i Monòver; un nou servici entre el Pinós i Elx i la connexió amb l’alta velocitat, disponible mitjançant un servici especial de transport a demanda, que s’ha planificat cap a l’estació d’AVE de Villena, que afavorirà la intermodalitat tren-autobús.

Per la seua banda, La Nueva Alcoyana és l’actualització del servici d’autobús que, amb nou línies regulars, unirà el triangle Alcoi/Cocentaina, Villena i Alacant. Algunes de les localitats ateses per esta xarxa seran Ibi, Castalla, Xixona, Mutxamel, Villena, Sant Joan o Sant Vicent del Raspeig, així com alguns importants centres de servicis públics com la Universitat d’Alacant o l’Hospital d’Elx.

Entre les novetats d’esta xarxa destaca la nova línia directa entre Alacant i Alcoi, que, sumada a la resta de connexions entre les dos ciutats mitjançant altres línies, implica un increment de 16 a 26 expedicions diàries entre els dos municipis en els dies laborables. Els dissabtes, el servici es vorà incrementat de 9 a 18 expedicions.

La connexió amb Xixona és una altra de les grans millores, ja que les línies que passen per esta localitat augmenten d’una a cinc.

La Nueva Alcoyana també oferirà diferents rutes cap a l’Hospital de Sant Joan i la Universitat d’Alacant. En total, seran tres les línies que uniran Alcoi, Ibi, Tibi, la Torre de les Maçanes i Xixona amb el centre hospitalari; i altres dos línies que connectaran la Universitat d’Alacant amb municipis com Alcoi, Ibi, Onil o Castalla. A més, també comptarà amb servici de transport a demanda, en este cas en la localitat de Tibi, en concret, cap a la urbanització Terol.

Fecha: 29/08/2025